钦定古今图书集成/理学汇编/文学典/第085卷 > 左光庆
## 钦定古今图书集成/理学汇编/文学典/第085卷 > 左光庆

按《金史》本传：企弓子渊，渊子光庆，字君锡，幼颖悟，沉
厚少言。渊尝谓所亲曰：“世吾家者，此子也。”以荫补阁
门祇候，迁西上阁门副使。丁父忧，起复东上阁门副
使，再转西上东上阁门使，兼太庙署令。光庆好古，读
书识大义，喜为诗，善篆隶，尤工大字。世宗行郊礼，受
尊号，及受命宝，皆光庆篆。凡宫庙榜署经光庆书者，
人称其有法。典领原庙、坤厚陵、寿安宫工役，不为苛
峻，使劳逸相均，身兼数职，勤慎周密，未尝自伐，世宗
独察之。初，御史大夫璋请制《大金受命宝》，有司以秦
玺文进，上命以“大金受命万世之宝”为文，径四寸八
分，厚一寸四分，蟠龙纽，高、厚各四寸六分有半。礼部
尚书张景仁、少府监张仅言典领工事，诏光庆篆之。
迁同知宣徽院事，改少府监。丁母忧，起复右宣徽使。
世宗幸上京，光庆往上京治仪仗制度，时人以为得
宜。二十五年，卒，年五十一。上遣使致祭，赙银三百两、
重彩十端、绢百疋。平时喜为善言，蓄善药，号“善善道
人。”晚信浮屠法，自作《真赞》，语皆任达云。